Concertino
1985 m. „Melodijos“ firma įrašė pirmąją ansamblio garso plokštelę kurioje buvo vieni geriausių septynerių metų repertuaro kūrinių – Eduardo Balsio valsas iš kino filmo „Kanonada“, Johano Štrauso (sūnaus) „Amžinas judėjimas“, Arčibaldo Džoiso senovinis valsas „Rudens sapnas“ ir Anatolijaus Šalajevo polka „Linksmasis laikrodis“. Netrukus buvo išleista plokštelė „Melodijos birbynei“, kurioje akordeonų kvintetas akomponavo solistui Antanui Jonušui. Prieš pat Naujuosius metus 1985 m. „Concertino“ pasirodė per sąjunginę televiziją populiarioje laidoje Šire krug. Ši estradinio pobūdžio laida buvo transliuojama nuo 1976 m. Joje dalyvavo pradedantys jaunieji artistai ir jau žinomi estrados grandai. Čia savo karjerą pradėjo Jurijus Antonovas, Michailas Zadornovas ir daugelis kitų. Koncertuodamas laidoje, akordeonu kvintetas sulaukė daug pasisekimo – „Concertino“ sugebėjo pakerėti žiūrovų širdis, todėl buvo pakviestas į laidos filmavimus ir 1987 bei 1988 m. Tarptautinis įvertinimas prasidėjo 1986 m., surengta daugiau nei 70 koncertų Permėje, Omske, Tomske, Maskvoje, Kolpaševe ir įvairiuose Lietuvos miestuose. 1986 m. „Concertino“ išvyko į Vokietiją ir svečio teisėmis pasirodė akordeonistų festivalyje-konkurse Vogtländische Musiktage („Fogtlando muzikos dienos“), surengtame Klingentalio mieste. Ansamblis buvo apdovanotas tarptautinio konkurso diplomu. Po kelionės į Klingentalį tarp „Concertino“ ir Vokietijos akordeonistų užsimezgė tvirti ryšiai, kuriuos kvintetas palaiko iki šiol. 1986 m. Vilniuje buvo surengtas pirmasis Vilniaus akordeono festivalis. „Concertino“ nariai buvo vieni iš jo organizatorių. Nuo to laiko akordeonų kvintetas yra nuolatinis šio festivalio dalyvis, o Ričardas Sviackevičius – organizacinės komisijos pirmininkas (iki 2008 m.). 9-ojo dešimtmečio pabaigoje akordeonistai plėtė savo koncertų geografiją – lankėsi ne tik Sovietų Sąjungos respublikose, bet ir Lenkijoje, Suomijoje, Bulgarijoje. Pirmą kartą tarptautinio akordeonistu konkurso laureatu „Concertino“ tapo 1990 m., iškovojęs Didįjį prizą (Grand Prix) tarptautiniame konkurse Città di Castelfidardo („Kastelfidardo miestas“) Italijoje, Kastelfidardo mieste, nuo senų laikų garsėjančiame aukšta akordeono kultūra. Šis laimėjimas atvėrė ansambliui naujas perspektyvas, skatino ir toliau tobulinti savo grojimą bei dalyvauti kitame tarptautiniame akordeonistų konkurse, kuris 1992 m. įvyko Austrijoje, Insbruko mieste. Čia „Concertino“ laimėjo pirmąją vietą bei buvo apdovanoti diplomu „Už ypatingą profesionalumą“. Per paskutiniuosius dvidešimt savo kūrybinės veiklos metų „Concertino“ kvintetas dalyvavo tokiuose svarbiuose muzikiniuose renginiuose kaip Santa-Häme Soi („Sata Hemės garsai“, Ikalinenas) akordeono festivaliuose Suomijoje, Didžiajame muzikų parade, Kristupo vasaros festivalyje, tarptautiniame festivalyje Jennesses musicales Lenkijoje ir kitur. „Concertino“ pastovi sudėtis įsitvirtino 1994 m. Dabar ansamblyje groja Ilma Plungaitė, pirmasis kvinteto akordeonas ir pagrindas nuo pat pirmųjų kūrybinio kelio metų, Regina Pancekauskienė, ansamblio nare tapusi 1986 m., Žana Gumenaja, pradėjusi groti kvintete 1992 m., Rasa Mikiškienė, grojanti „Concertino“ elektriniu bosiniu akordeonu nuo 1984-ųjų, bei Ričardas Sviackevičius.